በዘንድሮ ዓመት 277 ሚሊዮን ኩንታል ከዋና ዋና ሰብል ምርት ይገኛል-ግብርና ሚኒስቴር
አዲስ አበባ፤  ህዳር 6/2006 (ዋኦማ) -በሀገሪቱ በዘንድሮ ዓመት የመኽር ወቅት ብቻ ከ277 ሚሊዮን ኩንታል በላይ ከዋና ዋና ሰብል እህል ምርት ይገኛል ተብሎ እንደሚጠበቅ የግብርና ሚኒስትሩ አስታወቁ፡፡ የመስክ ጉብኝት አድርጎ ለተመለሰ የአገር ውስጥ ጋዜጠኞች ቡድን ሚኒስትሩ አቶ ተፈራ ደርበው ዛሬ በሰጡት ጋዜጣዊ መግለጫ በብርዕ አገዳ፣በጥራጥሬና በቅባት እህሎች ምርት የዘንድሮው ካለፈው ዓመት ጋር ሲነጻጸር ዕድገቱ በ20 ከመቶ ከፍ ያለ ይሆናል የሚል ግምት አለ፡፡ በወቅቱ 277 ሚሊዮን ኩንታል የሰብል እህል ምርት ለመሰብሰብ መታቀዱን የገለጹት ሚኒስትሩ የአምናው የመኸር ወቅት አፈጻጸም 231 ሚሊዮን ኩንታል ምርት እንደነበር አስታውሰዋል፡፡ ይህ እንደ ቡና አትክልትና ፍራፍሬ እንዲሁም የስር ተክልን ሳይጨምር የሰብል አዝመራን የሚመለከት እንደሆነ የተናገሩት ሚኒስትሩ በአሁኑ ወቅት የማዕከላዊ ስታትስቲክ መስሪያ ቤት የቅድመ ስብል ትንበያ ስራም እየተከናወነና ውጤቱም እየተጠበቀ መሆኑን አስረድተዋል፡፡ በዚህም የዘንድሮው ምርት ምን ያህሉ እንደተሰበሰበና ምን ያህሉም እንደተወቃ መስሪያ ቤቱ ዝርዝር መረጃዎችን እንደሚያቀርብ ጠቁመው በአሁኑወቅት በማሳ ላይ ያለው በቅድመ ምርት ግምገማ ሲታይ ዕቅዱን ማሳከካት ይቻላል ብለዋል፡፡ ለስኬቱ ዋነኛ ምክንያት አርሶ አደሩ በመስመር ማረስን ጨምሮ ዘመናዊ የግብርና ቴክኖሎጂ ተጠቃሚ እንዲሆን በመደረጉ ነው ብለዋል፡፡ እንዲሁም በየደረጃው ካለው ባለሙያ በተጨማሪ ለአርሶ አደሩ አስፈላጊው የክህሎት ማደበሪያና የአመለካከት ስልጠና በተግባር ታግዞ በተከታታይ መሰጠቱን አስታውቀዋል፡፡ በአሁኑ ወቅት የተከሰተውን ዝናብ በሰብል ላይ ሊያደርስ የሚችለውን ጉዳት በተመለከተ ጥያቄ የቀረበላቸው ሚኒስትሩ በዋነኛ ስብል አምራች አካባቢዎች ቀደም ሲል የሚትሮሎጂ መረጃዎች በመተላለፋቸው ቀደም ሲል የደረሱ ሰብሎች ፈጥነው እንዲሰበሰቡ በየአደረጃጀቱ የሕዝብ ንቅናቄ ተደርጓል፡፡ በዘንድሮ ዓመት የሰብል እህል ምርት ዋጋ ከአምራቹና ከሸማቹ አቅም አኳያ የተመጣጣነ እንዲሆን በአምራችና በሸማች ህብረት ስራ ማህበራት መካከል ትስስር የመፍጠር የተጠናከረ ስራም መጀመሩን አመልክተዋል፡፡ ለዘንድሮ ምርት ማከማቻ የሁለገብ ህብረት ስራ ማህበራትን መጋዘኖችን ከመጠቀም ባለፈም ጊዜያዊ ማከማቻ መጋዘኖችን በተመረጡ ዋና ዋና ሰብል አምራች ስፍራዎች ለማስቀመጥ ከተለያዩ አጋሮች ጋር እየተሰራ መሆኑንም አብራርተዋል፡፡ በተጨማሪ የዘንድሮውን ምርታማነት ተመከሮ የማስፋት ስራ በቀጣይ በልግ ወቅት በአነስተኛ የመስኖ ልማት ስራ እንዲታገዘ ይደረጋል ያሉት ሚኒስትሩ በመጪው ዓመት አብዛኛው አርሶአደሩ የዘመናዊ ቴክኖሎጂ ተጠቃሚ እንዲሆን ከወዲሁ አስፈላጊው ዝግጅት መጀመሩን ተናግረዋል፡፡ ባለፈው ዓመት ሁለት ሚሊዮን ሄክታር መሬት በመስኖ ማልማት መቻሉንና ይህም ከዕድገትና ትራንስፎርሜሽን ዕቅድ አኳያም ግብ መምታቱን ሚኒስቴሩ ማስረዳታቸውን ኢዜአ ዘግቧል፡